Ousmane Dembélé es va absentar ahir de l’entrenament del Barça amb una gastroenteritis, però va avisar hora i mitja més tard del previst.

Ho hem explicat aquesta nit al Tu diràs de RAC1. Els jugadors estaven citats a la ciutat esportiva Joan Gamper a les 10 del matí. El club li va estar trucant i fins a gairebé quarts de dotze, hora i mitja després, no el van localitzar.

Ernesto Valverde dona indicacions a Dembélé a la banda del Camp Nou. // EFE - Alberto Estévez

Dembélé va al·legar que no es trobava bé i que per això no havia anat a l’entrenament. A més, va demanar que un metge de l’equip anés a casa seva per valorar el seu estat. El francès tenia una gastroenteritis, però el club creu que és una nova falta d’actitud del jugador.

Des que va fitxar pel Barça, el comportament de Dembélé mai ha estat ben vist pel club i bona part de la plantilla, sobretot per la poca puntualitat en el dia a dia.